DA Den Europæiske Unions Tidende C 113/38

Sag anlagt den 19. februar 2009 — Evropaïki Dynamiki mod Kommissionen

(Sag T-86/09)

2009/C 113/76

Processprog: engelsk

Parter

Sagsøger: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Athen, Grækenland) (ved lawyers N. Korogiannakis og P. Katsimani)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning om ikke at antage sagsøgerens bud, indgivet som svar på den åbne udbudsprocedure MARE/2008/01 om »Levering af edb-tjenesteydelser og hermed forbundne leverancer, herunder vedligeholdelse og udvikling af GD MARE informationssystemer« (1), meddelt sagsøgeren ved skrivelse af 12. december 2008 og alle forbundne beslutninger, herunder beslutningen om at tildele kontrakten til den valgte bydende, annulleres.

— Kommissionen for De Europæiske Fællesskaber tilpligtes at betale 2 520 000 EUR til sagsøgeren i erstatning for de tab, som sagsøgeren har lidt som følge af den omhandlede udbudsprocedure.

— Kommissionen for De Europæiske Fællesskaber tilpligtes at betale sagsøgerens retsomkostninger og udgifter i forbindelse med dette søgsmål, også hvis sagsøgeren ikke får medhold.

Søgsmålsgrunde og væsentligste argumenter

I den foreliggende sag har sagsøgeren nedlagt påstand om annullation af Kommissionens beslutning om ikke at vælge sagsøgerens bud som svar på den åbne udbudsprocedure MARE/2008/01 om »Levering af edb-tjenesteydelser og hermed forbundne leverancer, herunder vedligeholdelse og udvikling af GD MARE informationssystemer«, og at tildele kontrakten til den valgte bydende. Sagsøgeren har endvidere nedlagt påstand om erstatning for påståede tab som følge af udbudsproceduren.

Sagsøgeren har gjort fire anbringender gældende til støtte for søgsmålet.

For det første har sagsøgeren gjort gældende, at Kommissionen har krænket ligebehandlingsprincippet, idet den har tilsidesat udelukkelseskriterierne i finansforordningens artikel 93, stk. 1, og artikel 94 (2) med hensyn til en af deltagerne i det valgte konsortium, og den foretog en forskelsbehandling af sagsøgeren ved ikke at foreslå at lade den få aktindsigt i al tilgængelig teknisk dokumentation og den kildekode, som alene den nuværende kontrahent var i besiddelse af. Sagsøgeren har yderligere anført, at udvekslingsforholdet for anvendelsen af tildelingskriteriet »hvilket bud der er det mest økonomisk fordelagtige« stort set ophævede virkningen af påvirkningen af prisen i strid med bestemmelserne i finansforordningen. Desuden har sagsøgeren gjort gældende, at Kommissionen baserede vurderingen af sit bud på andre kriterier end dem, som er opstillet i udbudsbetingelserne, hvilket således udgør en tilsidesættelse af kravet om gennemsigtighed.

For det andet har sagsøgeren gjort gældende, at sagsøgte ikke har begrundet sin beslutning tilstrækkeligt, især hvad angår kvalitetskriterierne 2 og 3, i strid med princippet om gennemsigtighed.

For det tredje rejser sagsøgeren tvivl med hensyn til den omstændighed, at medlemmerne af bedømmelsesudvalget handlede, selv om de var i interessekonflikt, og derfor tilsidesatte en procedureforpligtelse.

For det fjerde hævder sagsøgeren, at Kommissionen foretog forskellige åbenbare urigtige skøn og begik en fejl ved udøvelsen af sit skøn.

(1) EUT 2008/S 115-152936.

(2) Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).